Κανονισμός (ΕΚ, ΕΚΑΧ, Ευρατόμ) αριθ. 2805/2000 του Συμβουλίου

της 18ης Δεκεμβρίου 2000

για την τροποποίηση του κανονισμού υπηρεσιακής κατάστασης των υπαλλήλων και του λοιπού προσωπικού των Ευρωπαϊκών Κοινοτήτων όσον αφορά τις λεπτομέρειες προσαρμογής των αποδοχών και την προσωρινή συνεισφορά

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 283 παράγραφος 1,

τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων και το καθεστώς που εφαρμόζεται στο λοιπό προσωπικό αυτών των Κοινοτήτων, όπως θεσπίσθηκαν με τον κανονισμό (ΕΟΚ, ΕΚΑΧ, Ευρατόμ) αριθ. 259/68(1) και τροποποιήθηκαν τελευταία από τον κανονισμό (ΕΚ, ΕΚΑΧ, Ευρατόμ) αριθ. 2804/2000(2),

την πρόταση που υπέβαλε η Επιτροπή μετά από διαβούλευση με την επιτροπή του κανονισμού υπηρεσιακής κατάστασης,

τη γνώμη του Ευρωπαϊκού Κοινοβουλίου(3),

τη γνώμη του Δικαστηρίου(4),

τη γνώμη του Ελεγκτικού Συνεδρίου(5),

Εκτιμώντας τα ακόλουθα:

(1) Σε συνέχεια των αποφάσεών του, της 20ής Μαρτίου 1972, της 26ης Ιουνίου 1976 και της 31ης Δεκεμβρίου 1981, το Συμβούλιο, θεσπίζοντας τους κανονισμούς (ΕΟΚ, ΕΚΑΧ, Ευρατόμ) αριθ. 3830/1991(6) και (ΕΟΚ, ΕΚΑΧ, Ευρατόμ) αριθ. 3831/1991(7), προσέθεσε στον κανονισμό υπηρεσιακής κατάστασης το παράρτημα ΧΙ με το οποίο επιβεβαιώνεται και προσδιορίζεται περαιτέρω η μέθοδος προσαρμογής των αποδοχών καθώς και το άρθρο 66α με το οποίο θεσπίζεται προσωρινή συνεισφορά παρακρατούμενη από τις αποδοχές των υπαλλήλων και του λοιπού προσωπικού των Κοινοτήτων.

(2) Καθιερώθηκαν έτσι, σχέσεις κοινωνικών εταίρων μεταξύ των ευρωπαϊκών οργάνων και των υπαλλήλων και του λοιπού προσωπικού τους, οι οποίες συντελούν στην αποφυγή συγκρούσεων όσον αφορά την προσαρμογή των αποδοχών.

(3) Η ισχύουσα μέθοδος και η προσωρινή συνεισφορά λήγουν στις 30 Ιουνίου 2001, ενώ η πρόταση της Επιτροπής προς το Συμβούλιο για την αναθεώρηση του κανονισμού υπηρεσιακής κατάστασης για την εφαρμογή της μεταρρύθμισης, προγραμματίζεται για το Δεκέμβριο του 2001.

(4) Η επί διετία παράταση της συμφωνίας για τη μέθοδο θα μπορούσε να επιτρέψει να αποφευχθεί η διεξαγωγή δύο χωριστών διαπραγματεύσεων μεταξύ του προσωπικού και των οργάνων, δηλαδή μίας διαπραγμάτευσης για τη μεταρρύθμιση και μιας για τις αποδοχές και τις συντάξεις.

(5) Θα πρέπει να τροποποιηθεί ανάλογα ο κανονισμός υπηρεσιακής κατάστασης και το καθεστώς που εφαρμόζεται στο λοιπό προσωπικό προκειμένου να παραταθεί η μέθοδος προσαρμογής των αποδοχών και η προσωρινή συνεισφορά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο αρθρο 66α παράγραφος 1 του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων, η ημερομηνία "1η Ιουλίου 2001" αντικαθίσταται από την ημερομηνία "1η Ιουλίου 2003".

Στο παράρτημα ΧΙ, άρθρο 15 παράγραφος 1 του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων, η ημερομηνία "30 Ιουνίου 2001" αντικαθίσταται από την ημερομηνία "30 Ιουνίου 2003".

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Δεκεμβρίου 2000.

Για το Συμβούλιο

Ο Πρόεδρος

D. Voynet

(1) ΕΕ L 56 της 4.3.1968, σ. 1.

(2) Βλέπε σελίδα 3 της παρούσας Επίσημης Εφημερίδας.

(3) Γνώμη που διατυπώθηκε στις 30 Νοεμβρίου 2000.

(4) Γνώμη που διατυπώθηκε στις 18 Οκτωβρίου 2000.

(5) Γνώμη που διατυπώθηκε στις 26 Οκτωβρίου 2000.

(6) ΕΕ L 361 της 31.12.1991, σ. 1.

(7) ΕΕ L 361 της 31.12.1991, σ. 7.